ЗАПИСНИК ОД СОСТАНОКОТ НА КООРДИНАТИВНОТО ТЕЛО ЗА

КОДЕКСОТ ЗА ОДНЕСУВАЊЕ ВО ОНЛАЈН ПРОСТОРОТ ЗА ВРЕМЕ НА ИЗБОРНИ ПРОЦЕСИ И РЕФЕРЕНДУМИ (12.02.2024)

На 12.02.2024 година, во просториите на Агенцијата за аудио и аудиовизуелни медиумски услуги, се одржа конститутивен состанок на Координативното тело кое ќе постапува според Кодексот за однесување во онлајн просторот за време на изборни процеси и референдуми. На состанокот учествуваа членовите/членките на телото: Саше Димовски (ЗНМ), Оливера Војновска (Метаморфозис), Александра Теменугова (ИКС), Билјана Петковска (МИМ), Билјана Георгиевска (СЕММ) и Емилија Петреска – Камењарова (АВМУ), како и замениците/чките на членовите/членките: Фатос Груби (СЕММ), Дејан Андонов (ИКС), Суад Бајрами (Метаморфозис) и Марина Трајкова (АВМУ).

По работниот состанок кој беше одржан на 06.02.2024 на кој се дискутираше за координацијата на телото, на самиот почеток од состанокот, беа изгласани координаторот и заменичка - координаторката на Координативното тело - Саше Димовски (ЗНМ) како координатор и Оливера Војновска (Метаморфозис) како заменичка - координаторка.

Во останатиот дел од состанокот, членовите/членките на Координативното тело дискутираа за предлог-правилникот за работа на Координативното тело за пријавување и постапување по претставки за време на изборни процеси и референдуми – поточно околу повеќе аспекти за тоа како понатаму ќе функционира телото, особено во контекст на начините на носење одлуки, понатамошната комуникација, мандатот на телото како и на координаторот и заменичка - координаторката, начинот на објавување на одлуките донесени од телото, прифаќањето/одбивањето и менаџирањето на средства во случаи на донации и слично.

Дополнително, членовите/членките на телото договорија да биде спроведена и мини кампања околу основањето на Координативното тело, со цел запознавање на јавноста за можноста да праќа претставки до него во текот на изборните процеси кои следат во наредниот период. Кампањата ќе ја изработи МИМ.

Во тие рамки, беше договорено и дека во следните денови, Координативното тело ќе излезе со сооштение пред јавноста, со информации за тоа дека телото официјално почнува со работа, кои субјекти до сега пристапиле кон Кодексот како и со повик кон останатите медиуми и партии да пристапат кон него.

На крајот на состанокот, беше утврден предлог текстот на Правилникот за работа на Координативното тело за пријавување и постапување по претставки за време на изборни процеси и референдуми со измените кои беа договорени во текот на состанокот и беше договорено финалната верзија да биде изгласана преку електронска комуникација, по што ќе биде објавен на веб страницата <https://izborenkodeksonline.mk/>, во текот на следните денови (во зависност од датумот на распишување на изборите).